
Esselamu alejkum. Ukoliko bi se moj muž oženio sa još jednom ženom, da li onda imam pravo tražiti da nemam kontakta sa njegovom drugom suprugom ili sutra inša’Allah i familijom, i isto tako što je možda i puno bitnije da mi ne prepričava ništa jednostavno da ćuti. Ovo pitam, jer sam prirodno puno osjetljiva i ljubomorna, mada znam da to nije pohvalno kada je u pitanju žena, ali kod mene je to tako da me ljubomora pravi puno nesretnom i natura mi jedno duševno stanje bez kojeg bi volila da živim. Smatram ukoliko ne bi ništa znala da bi bilo puno lakše, jer poznajući sebe od pretpostavka i nagađanja se mogu i znam odbraniti, ali stvarnost bi mi puno teže pala. Da vas Allah nagradi najljepšom nagradom.


* 
* 
* 
* 
* 
* 
* 

 
Traženje žene da nema kontakta sa drugom ženom svoga muža ?

Uvažena sestro, tvoja ljubomora je prirodna stvar, i nije ti zbog toga zamjeriti. Svaka žena bi voljela da njen muž ne oženi drugu i da ona bude jedina. Ljubomore nisu bile sačuvane ni najbolje žene – majke pravovjernih, kao što se navodi u mnogobrojnim hadisima. Jedne prilike, dok je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, sallallahu alejhi ve sellem, bio kod Aiše, Zejneb mu je poslala hranu. Kada je njen sluga donio hranu Poslaniku, sallallahu alejhi ve sellem, Aiša ga je udarila po ruci i razbila posudu. Poslanik, sallallahu alejhi ve sellem, nije uradio ništa više od toga da je pokupio hranu i rekao ashabima: «Jedite! Vašu majku je uhvatila ljubomora.» Zamjeriti ti se može onda kada te ljubomora natjera da učiniš nešto što Allah ne voli i odbiješ nešto što Allah voli. Allah, dželle šenuhu, je znao za ljubomoru žene, ali je i pored toga iz svoje prevelike mudrosti, propisao višeženstvo, čak ga je spomenuo u Kur’anu prije monogamije – jednoženstva. U višeženstvu leže mnogostruke koristi, među kojima su najvažnije: rješavanje problema neudatih (žena, kao što ti je poznato ima više nego muškaraca), čuvanje islamskog društva od nemorala, mnoštvo poroda kojim će se Poslanik, sallallahu alejhi ve sellem, ponositi na Sudnjem danu, zadovoljavanje prirodne potrebe kod čovjeka za vrijeme hajza i nifasa, i sl. U slučaju da se prva žena strpi i ostane sa čovjekom, ona je prema svojoj inoči obavezna sve ono što je obavezna prema sestri muslimanki: obići je kada se razboli, odazvati se na njen poziv, ne prezirati je, ne nanositi štetu, ne ogovarati i ostale stvari koje se smatraju obavezom muslimana prema muslimanu. Dokaz za to su uopćeni ajeti i hadisi koji govore o odnosu muslimana prema muslimanu. Nije obavezna da se druži sa njom, mada je to poželjno, a ako bude izbjegavala njeno društvo iz straha da joj ne nanese neku neugodnost, onda čini dobro djelo zbog kojeg će biti nagrađena. Ako se ti lično bojiš da bi mogla uraditi nešto što je Šerijatom zabranjeno, dozvoljeno ti je od čovjeka zahtjevati da se ne viđaš sa drugom ženom i da živiš negdje gdje nećeš morati kontaktirati sa njom, i da ti ništa ne priča o njoj, mada je bolje da se paziš sa njom i pomognete jedna drugu, jer je to tvoja sestra u islamu.  

Dipl. isl. pravnik – ***[Semir Imamović](https://pitajucene.com/search/Semir+Imamovi%C4%87/answers/ "Pretraži odgovore od mr. Semir Imamović")*** – islambih.org 2000.-2001. god.


Preuzeto sa stranice:islamskiedukativni.wordpress.com


